text: Musikfestival giver stort overskud
  30 maj 2016 kl. 09.54
  38.000 gæster og godt vejr sikrer Jelling Musikfestival et overskud. Hvor stort det bliver, tør lederen ikke gisne om.
  - Men overskud bliver der, siger en træt Lars ”Charlie” Mortensen dagen derpå. Det har været en forrygende festival med god stemning. Og masser af god musik.
  Lars ”Charlie” Mortensen glæder sig over bredden i festivalens musik-tilbud.
  - De gode, gamle leverede som altid, og der var mange nye ting, som folk kunne høre. Og det smitter af, at publikum hygger sig.
  - Michael Falck og Poul Krebs, Kim Larsen og andre prøvede navne er helt oppe at køre, når de har været på scenen herude. Og det mærkes på deres optræden. De leverer varen.
  Jelling Musikfestival har solgt 38.000 billetter. Det er rekord. Og de fleste af dem blev til søndag aften.
  - Hvis vi trækker antallet af dagsbilletter til fredag og lørdag fra, var der vel 33.000-34.000 til afslutningskoncerten, siger Lars ”Charlie” Mortensen til TV SYD.
  